Dagene kommer hurtigt til at ligne hinanden, når du ikke har et job at stå op til. Det kender Gitte Kirk alt til. Hun har i 20 år arbejdet som industrioperatør i fødevareindustrien, men i november blev hun ledig. - Man kan godt gå hen og blive lidt doven, hvis man ikke har noget at lave. Det kommer helt af sig selv næsten. Dagene er frygtelig, frygtelig lange. Og lige pludselig får man byttet rundt på nat og dag. Det betyder meget at have noget at stå op til, siger Gitte Kirk. Derfor var hun også mere end klar, da hendes sagsbehandler ringede og tilbød hende et job som poder. - Jeg tænkte: Ja da! Vi kører. Lad os komme afsted, siger Gitte Kirk. Oplæring inden podning Gitte Kirk er en ud af i alt 14 ledige, som har fået jobbet som poder i Thisted Kommune. Kommunen valgte nemlig at ty til det store marked af ledige, da de den 1. marts fik til opgave at pode alle skolebørn to gange i ugen. - Der er mange gode ting ved det. For det første får vi løst opgaven med at få genåbnet vores skoler, og for det andet har vi noget samfundsmæssigt og meningsfyldt arbejde, som vi har mulighed for at tilbyde til nogen, der går ledig, og som egentlig er jobsøgende i forvejen, siger Per Sejer Hansen, der er sektionsleder i Undervisning og Fritidsafdelingen i Thisted Kommune. De ledige har ikke forudgående kendskab til sundhedsbranchen og det med at pode. Derfor får de også en grundig oplæring, inden de bliver sat fri med podepinden. - Jeg synes, vi har taget hånd om og sørget for, at de er kvalificerede til at løse opgaven, siger Per Sejer Hansen. Intet karriereskifte på vej Gitte Kirk og de andre podere tester fire dage om ugen, mens de på femtedagen evaluerer, kigger køreplanerne efter og modtager ny information. - Det er super at komme ud og møde en masse unge mennesker, der villige til at lade sig teste, siger Gitte Kirk. Selvom hun nyder at arbejde med mennesker, og da også er i familie med en masse sundhedspersonale, så regner hun bestemt ikke med at fortsætte af den vej, når poderiet er slut. - Jeg skal ikke til at arbejde med mennesker på den måde. Måske skal jeg tilbage til maskiner eller også noget helt tredje, siger Gitte Kirk.

Opsummering:
Gitte Kirk er en af i alt 14 ledige, der har fået til opgave at pode de mange børn og unge, der er vendt tilbage til skole i Thisted Kommune.